Ritgerð þessi er unnin í þeim tilgangi að rannsaka hvort sparisjóðir muni eiga sér framtíð á Íslandi eftir að viðskiptabankar voru teknir yfir af ríkinu haustið 2008. Þegar félagsform sparisjóðanna er borið saman við félagsform hlutafélaga kemur í ljós að það er mjög ólíkt og í eðli sínu mjög sérstakt. Með lögum um fjármálafyrirtæki nr. 161/2002 eru sparisjóðunum settar töluvert þrengri skorður en viðskiptabönkunum sem getur verið hamlandi fyrir þá sparisjóði sem eru í beinni samkeppni við bankana. Hvatinn að stofnun sparisjóða á Íslandi á sínum tíma var að taka á móti innlánum og styðja við fyrirtæki á því svæði sem sparisjóðirnir starfa á. Þeir hafa alla tíð frá stofnun lagt mikla áherslu á samfélagslega ábyrgð sem hefur verið mikilvægur hluti af stefnu þeirra. Niðurstöður sýna að margir sparisjóðir voru farnir að fjarlægjast upphaflegan tilgang sinn og farnir að setja stefnuna á hlutafélagsformið. Þeir voru í harðri samkeppni við viðskiptabanka og voru farnir að vera mun áhættusamari. Þessir sparisjóðir eru af þeim orsökum verr settir fjárhagslega en þeir sparisjóðir sem hafa verið reknir af upphaflegum tilgangi og samfélagslegri ábyrgð.
Viðskiptafræði, Bankar, Sparisjóðir, Fjármálastofnanir
Networked Digital Library of Theses and Dissertations